**Bransjeanbefaling for medlemmene i Verdipapirfondenes forening**

**Regnskapsføring og daglig verdivurdering av utsatt skatt i aksje- og kombinasjonsfond**

Fastsatt av styret i Verdipapirfondenes forening 20. september 2007. Siste gang revidert 28. november 2023.

**Bransjeanbefaling for medlemmene av Verdipapirfondenes forening:**

 (Fastsatt av styret i Verdipapirfondenes forening 20. september 2007. Siste gang revidert 3. april 2014. Redaksjonelle endringer 11. juli 2019.)

## Formell status og ikrafttredelse

Verdipapirfondenes forening fastsetter to typer bransjenormer; anbefalinger og standarder. Bransjestandarder, som vedtas av foreningens generalforsamling, er medlemsselskapene forpliktet til å følge. Bransjeanbefalinger vedtas av foreningens styre og er ikke forpliktende, men representerer veiledning og råd på utvalgte områder.

Denne bransjeanbefalingen trer i kraft umiddelbart.

# Bakgrunn

Denne bransjeanbefalingen behandler regnskapsføring og daglig verdivurdering av utsatt skatt på netto urealiserte gevinster på skattepliktige finansielle instrumenter. Det understrekes at anbefalingen kun berører utsatt skatt på netto urealiserte gevinster. De konkrete råd som gis i denne anbefalingen er i tråd med faglige råd fra toneangivende revisjonsmiljøer.

Anbefalingen gjelder kun for aksje- og kombinasjonsfond som forventes å komme i betalbar skatteposisjon. Aksje- og kombinasjonsfond som betaler skatt bør i henhold til denne bransjeanbefalingen foreta avsetninger på daglig basis for utsatt skatt knyttet til netto urealiserte gevinster på skattepliktige finansielle instrumenter. Hovedbegrunnelsen for dette er hensynet til likebehandling av andelseierne: Dersom det ved den daglige kursfastsettelsen ikke tas hensyn til latent skatt på urealiserte gevinster, vil andelskursen kunne bli satt for høyt, noe som innebærer risiko for at det skjer en forfordeling mellom grupper av andelseiere.

Verdipapirfond som ikke investerer i egenkapitalinstrumenter, dvs. likviditetsfond og obligasjonsfond, gis fradrag for utdeling av det skattepliktige resultat, og vil dermed ikke betale skatt. For denne gruppen verdipapirfond bør det heller ikke foretas noen avsetning for utsatt skatt på netto urealiserte gevinster. Tilsvarende gjelder også for aksje- og kombinasjonsfond som ikke forventes å komme i betalbar skatteposisjon.

1. **Anbefaling**

Som hovedregel bør det for aksje- og kombinasjonsfond foretas avsetninger for utsatt skatt knyttet til netto urealiserte gevinster på samtlige skattepliktige finansielle instrumenter. Dette gjelder ikke for aksje- og kombinasjonsfond hvor det med rimelig grad av sikkerhet kan legges til grunn at fondet ikke vil komme i betalbar skatteposisjon.

* *Forvaltningsselskap bør derfor for hvert enkelt aksje- og kombinasjonsfond selskapet forvalter foreta en løpende vurdering av hvorvidt det er sannsynlig at fondet kommer i betalbar skatteposisjon.*

Dersom det etter en konkret og løpende vurdering legges til grunn at aksje- eller kombinasjonsfondet vil komme i skatteposisjon, bør følgende praksis følges når det gjelder netto urealiserte gevinster på skattepliktige finansielle instrumenter:

* *I regnskapet for fondet bør det foretas en avsetning for utsatt skatt knyttet til netto urealisert gevinst.*
* *Den daglige verdivurderingen av fondet (herunder beregningen av verdien per andel) bør hensynta den utsatte skatteforpliktelsen.*

Utsatt skatt på urealisert gevinst skal beregnes netto, det vil si nominell verdi av skatt på urealiserte skattepliktige gevinster fratrukket nominell verdi av skattefradrag på skattepliktig urealisert tap, beregnet ut fra dagens markedsverdi på de aktuelle finansielle instrumentene. Fradrag for urealisert tap kan kun benyttes for å nette urealiserte gevinster. Det innebærer at i en situasjon med netto utsatt skattefordel skal denne ikke tas inn som en fordring verken i fondets regnskap eller i den daglige verdivurdering.

Fra denne hovedregelen gjelder følgende unntak:

* *Urealisert tap på finansielle instrumenter som realiseres ved forfall i inneværende regnskapsår vil redusere betalbar skatt. I slike situasjoner bør utsatt skattefordel maksimalt verdsettes til betalbar skatt på vurderingstidspunktet. Eksempler på slike finansielle instrumenter vil typisk kunne være derivater, herunder valutaterminer og rentepapirer som går til forfall i inneværende regnskapsår.*